《哭吴亦虚一首》
宋代·刘一止

髯吴少年日，轻车驾飞黄。授简千人中，风流蔼东梁。

根植苦不牢，一朝陨清商。谁者不归尽，我独哀此郎。

人物秀且美，叔夜惭龙章。眼看一抔土，瘗此白璧光。

空馀百篇诗，老语惊摧藏。孤儿将谁赖，门户如冰霜。

我非山巨源，感念徒悲伤。恨墨慰九泉，别语尚微茫。

作者简介：刘一止（1078～1160）字行简，号太简居士，湖州归安（今浙江湖州）人。宣和三年进士，累官中书舍人、给事中，以敷文阁直学士致仕。为文敏捷，博学多才，其诗为吕本中、陈与义所叹赏。有《苕溪集》。